Vyf bly in aanhouding ná polisiemoorde(Argieffoto) Vier verdagtes het Vrydag vlugtig in die Itsoseng-landdroshof in Noordwes verskyn in verband met die grumoord op twee polisiebeamptes wie se liggame vroeër vandeesweek in ŉ uitgebrande motor in dié provinsie gevind is. ’n Vyfde verdagte is minderjarig en het vandag afsonderlik in die kinderhof verskyn. Benjamin Jacobs (42), Jeremiah Mongale (26), Rapulana Keikantse (25), Matthews Modukanele (20) en die minderjarige verdagte sal na verwagting almal volgende Donderdag aansoek om borgtog doen. Hulle bly tot dán in aanhouding, sê kapt. Tlangelani Rikhotso, woordvoerder van die polisie. Die verdagtes staan tereg op aanklag van moord, kwaadwillige beskadiging van eiendom en besit van ŉ gesteelde vuurwapen. Maroela Media het vroeër vandeesweek berig konst. Simon Ngakaemang Ntsekeletsa en sers. Mojalefa Horatius Molete, verbonde aan die polisiestasie in Mareetsane in die Ngaka Modiri Molema-distrik, het Maandagaand vermis geraak nadat hulle op klagtes van misdaad in die omgewing gereageer het. Die skofbestuurder het later na Ntsekeletsa (50) en Molete (42) gaan soek en op twee verkoolde liggame in ŉ polisievoertuig in die bosse by Moseta afgekom. Die twee polisiebeamptes het glo kort voor hul verdwyning op ŉ voertuig vol vermeende gesteelde bokke afgekom. Hulle het die vonds aan hul bevelvoerder by die polisiestasie gerapporteer en gesê hulle bring die verdagte se voertuig na die polisiestasie. Ntsekeletsa en Molete het ŉ uur later laat weet dat hulle naby die polisiestasie is, maar toe nooit opgedaag nie. ’n Soektog is van stapel gestuur en albei se liggame is die volgende dag in die uitgebrande motor aangetref. Die polisie is op die verdagtes se spoor gesit deur lede van die gemeenskap wat die polisie ingelig het oor bloedvlekke op die pad na die polisiestasie. “Toe polisielede ondersoek instel, het hulle op ŉ bloedbevlekte mes en ŉ polisiekenteken wat aan een van die oorledenes behoort, afgekom. Die tweede polisiekenteken is ŉ ent daarvandaan gekry,” het Rikhotso vroeër gesê. Die verdagtes is vroeg Woensdagoggend in Logageng, ŉ informele nedersetting in Noordwes, aangekeer – glo in die besit van ŉ pistool en ŉ hamer. Daar is ook op bloedbevlekte klere en ŉ voertuig beslag gelê.